<classify> SERIKALI imetoa saa 48 kwa wananchi wote waliovamia maeneo ya hifadhi na mapori ya akiba kinyume cha sheria, kuondoka kabla ya nguvu kutumika.Agizo hilo limetolewa na Naibu Waziri wa Maliasili na Utalii, Constatine Kanyasu wakati wa mkutano wa hadhara, uliofanyika katika mtaa wa Mugusu wilaya na mkoani Geita. Alitoa agizo hilo juzi.Alisema muda wa saa hizo 48 alizotoa, ulianza kuhesabika tangu juzi Septemba 2. Aliwataka watu wote waliojenga nyumba au kufanya shughuli yeyote kinyume cha sheria katika maeneo hayo, kuondoka wenyewe kabla ya muda huo kwani nguvu itatumika kuwatoa.Agizo hilo alilitoa wakati wa mkutano wa kutoa Taarifa ya Utekelezaji wa Ilani ya Uchguzi ya Chama Cha Mapinduzi CCM Jimbo la Geita, aliwaeleza mikakati ya serikali katika kuitekeleza Ilani ya Chama hicho ya Uchaguzi.Alisema serikali imechukua hatua hiyo, baada ya baada ya tathimini iliyofanyika hivi karibuni katika mikoa kadhaa nchini, ukiwemo mkoa wa Geita kupitia ziara zake na Wakala wa Misitu TFS kubaini uwepo wa watu waliotumia vibaya matamshi ya serikali, kwa kuanza kuvamia hifadhi na mapori ya akiba Akiwa katika kata ya Mugusu, Kanyasu aliwataka wananchi kufanya shughuli zao zikiwemo uchimbaji madini, kwa kuzingatia sheria za nchi zikiwemo za madini na maliasili.Kanyasu alisisitiza kuwa haiwezekani wakati serikali bado inafanyia kazi mapendekezo Tume ya Mawaziri Nane, waliopitia maeneo yote kufanya tathimini juu ya uhitaji wake, halafu baadhi ya watu wakiwemo viongozi wajanja kwa maslahi yao binafsi, wamevamia maeneo ya mapori ya akiba ya serikali na hifadhi na kuanza kujimilikisha.Ofisa kutoka Ofisi ya TFS Kanda ya Ziwa, Mushi Thomas alisema maeneo yaliyothiriwa kutokana na uvamizi huo ni MagogoBugulula, Mto Manga, Samina, Bufunda, Saragulwa, Rwamgasa na Chibingo wilayani Geita. Maeneo mengine kwa Kanda ya ziwa yaliyoathiriwa na uvamizi huo ni Mitimirefu, Pembe la Ngombe, Njiatatu, Pori jipya na Nyantimba katika wilaya za Chato na Bukombe.Maeneo hayo yamevamiwa na kuna shughuli za kibinadamu zinaendelea hivi sasa, ikiwemo ujenzi wa makazi. Thomas alitaja maeneo mengine yaliyoathirika ni Nyamazina, Mavota, Mombasa, Nyamagana na Mpago wilayani Biharamulo mkoani Kagera na Maisome wilayani Sengerema.  <topic>: KITAIFA 